ഐഒസി മുന്നറിയിപ്പ് ഒളിംപിക്സ് വേദിയില് മാവോ സേതുങ് ബാഡ്ജ് അണിയില്ലെന്ന് ചൈന ഒളിംപിക്സിലെ മെഡല് വിതരണ ചടങ്ങില് മാവോ ബാഡ്ജ് ധരിക്കില്ലെന്ന് സമ്മതിച്ച് ചൈന. രാജ്യാന്തര ഒളിംപിക് കമ്മിറ്റിഐഒസിയുടെ മുന്നറിയിപ്പിനെ തുടര്ന്നാണ് ചൈനീസ് ഒളിംപിക് അധികൃതര് ഇക്കാര്യം വ്യക്തമാക്കിയത്.ടോക്യോയില് ഒളിംപിക്സ് വേദിയില് മുന് ചൈനീസ് പ്രസിഡന്റും കമ്മ്യൂണിസ്റ്റ് നേതാവുമായ മാവോ സേതൂങ്ങിന്റെ ചിത്രം അടങ്ങിയ ബാഡ്ജ് ധരിച്ച് മെഡല് ജേതാക്കള് എത്തിയത് വിവാദമായിരുന്നു. സൈക്ലിങ്ങില് സ്വര്ണ, വെങ്കല മെഡലുകള് നേടിയ ചൈനീസ് താരങ്ങളായ ബാവോ ഷാഞ്ജു, സോങ് തിയാന്ഷി എന്നിവരാണ് മാവോ ബാഡ്ജ് ധരിച്ച് മെഡല് വാങ്ങാനെത്തിയത്. രാഷ്ട്രീയ, മത, വംശീയ പ്രചാരണങ്ങളോ പ്രകടനങ്ങളോ ഒളിംപിക്സ് വേദിയില് പാടില്ലെന്ന് ഒളിംപിക് ചാര്ട്ടറില് വ്യക്തമാക്കുന്നുണ്ട്. ഈ നിയമം ലംഘിച്ചുവെന്നു കാണിച്ചാണ് ഒളിംപിക്സ് അധികൃതര് ചൈനീസ് വൃത്തങ്ങള്ക്ക് മുന്നറിയിപ്പ് നല്കിയത്. മത്സരത്തിനു മുന്പും ശേഷവും മത്സരാര്ത്ഥികള്ക്ക് തങ്ങളുടെ അഭിപ്രായങ്ങള് പ്രകടിപ്പിക്കാമെന്ന തരത്തിലുള്ള ഇളവ് ഇത്തവണ വരുത്തിയിട്ടുണ്ട്. ബ്ലാക്ക് ലൈവ്സ് മാറ്റര് കാംപയിനിന്റെ ഭാഗമായുള്ള പ്രതീകാത്മക പ്രചാരണങ്ങളെ അംഗീകരിച്ചുകൊണ്ടായിരുന്നു ഇത്. എന്നാല്, മത്സരത്തിനിടയിലും മെഡല് വിതരണ ചടങ്ങിലും പഴയ വിലക്ക് തുടരുന്നുണ്ട്.